Ettepanek: NÕUKOGU RAKENDUSOTSUS, millega kehtestatakse nimekiri ebaseadusliku, teatamata ja reguleerimata kalapüügi vastases võitluses koostööd mittetegevatest kolmandatest riikidest vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks /* COM/2013/0819 final - 2013/0406 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Käesolev ettepanek on seotud nõukogu 29. septembri 2008. aasta määruse (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi (ETR-kalapüük) vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999;[1] edaspidi „ETR-kalapüügi määrus”) kohaldamisega. Üldine taust Käesolev ettepanek on seotud ETR-kalapüügi määruse rakendamisega ning selles on lähtutud uurimisest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. Määrusega on muu hulgas ette nähtud, et kõik riigid peaksid täitma lipu-, sadama-, turu- või rannikuäärse riigina neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks. Ettepaneku valdkonnas kehtivad õigusnormid Komisjoni 15. novembri 2012. aasta otsus, millega teatatakse kolmandatest riikidest, kelle puhul komisjon leiab, et vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, võidakse see riik kindlaks määrata koostööd mittetegeva kolmanda riigina (ELT C 354, 17.11.2012, lk 1–47). Komisjoni rakendusotsus XXXX, millega määratakse kindlaks kolmandad riigid, keda komisjon loeb koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT C XXXX, XX.XX.2013, lk ...). Kooskõla Euroopa Liidu muude põhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Menetlusega seotud huvitatud isikutel on uurimise ja dialoogi ajal olnud võimalus kaitsta oma huve ETR-kalapüügi määruses sätestatud korras. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Käesolev ettepanek tuleneb ETR-kalapüügi määruse rakendamisest. Kõnealuse määrusega ei ole ette nähtud üldist mõjuhindamist, kuid selles on sätestatud põhjalik loetelu tingimustest, mida tuleb hinnata. 3. ETTEPANEKU ÕIGUSLIK KÜLG Kavandatud meetme kokkuvõte Komisjon teatas 15. novembri 2012. aasta otsusega kaheksale kolmandale riigile (Belize, Kambodža Kuningriik, Fidži Vabariik, Guinea Vabariik, Panama Vabariik, Sri Lanka Demokraatlik Sotsialistlik Vabariik, Togo Vabariik ja Vanuatu Vabariik), et ta peab võimalikuks nende riikide kindlaksmääramist koostööd mittetegeva kolmanda riigina kooskõlas ETR-kalapüügi määrusega. Komisjon algatas nende kaheksa riigi suhtes demaršid. Need demaršid sisaldasid muu hulgas komisjoni meetmete põhjendust ning nendega nähti ette riikidele võimalus vastata ja selline liigitus ümber lükata, õigus paluda ja esitada lisateavet ning esitada olukorra parandamiseks tegevuskavad. Neile võimaldati ka piisav aeg vastamiseks ja mõistlik ajavahemik olukorra heastamiseks. Komisjon määras (kuupäeva) 2013. aasta rakendusotsusega kindlaks Belize, Kambodža Kuningriigi ja Guinea Vabariigi riikidena, keda ta käsitab koostööd mittetegeva kolmanda riigina kooskõlas ETR-kalapüügi määrusega. Lisatud nõukogu rakendusotsuse ettepanek põhineb järeldustel, mis on kinnitanud, et Belize, Kambodža Kuningriik ja Guinea Vabariik ei ole täitnud rahvusvahelisest õigusest tulenevaid lipu-, sadama-, turu- või rannikuäärse riigi kohustusi. Seepärast tehakse ettepanek, et nõukogu võtaks vastu lisatud otsuse ettepaneku. Õiguslik alus Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Meetme vormi on kirjeldatud ETR-kalapüügi määruses ja see ei võimalda teha otsuseid liikmesriikide tasandil. Ei kohaldata nõuet, et liidu, liikmesriikide valitsuste, piirkondlike ja kohalike asutuste, ettevõtjate ja kodanike rahaline ja halduskoormus peab olema võimalikult väike ja proportsionaalne ettepaneku eesmärgiga. Õigusakti valik Kavandatud õigusakt: otsus. Muud meetmed ei oleks asjakohased järgmisel põhjusel: muud vahendid ei oleks asjakohased, sest ETR-kalapüügi määrusega ei ole ette nähtud muid võimalusi. 4. MÕJU EELARVELE Ettepanek ei mõjuta liidu eelarvet. 2013/0406 (NLE) Ettepanek: NÕUKOGU RAKENDUSOTSUS, millega kehtestatakse nimekiri ebaseadusliku, teatamata ja reguleerimata kalapüügi vastases võitluses koostööd mittetegevatest kolmandatest riikidest vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999,[2] eriti selle artiklit 33, võttes arvesse Euroopa Komisjoni (edaspidi „komisjon”) ettepanekut ning arvestades järgmist: 1. SISSEJUHATUS (1) Nõukogu määrusega (EÜ) nr 1005/2008 (ETR-kalapüügi määrus) on kehtestatud Euroopa Liidu süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. (2) ETR-kalapüügi määruse VI peatükis on sätestatud koostööd mittetegevate kolmandate riikide kindlaksmääramise, sellise riigina kindlaksmääratud kolmandatele riikidele suunatud demaršide, selliste riikide nimekirja koostamise ja avaldamise, selliste riikide nimekirjast eemaldamise ning mis tahes erakorraliste meetmete menetlus. (3) Kooskõlas ETR-kalapüügi määruse artikliga 32 teatas komisjon 15. novembri 2012. aasta otsusega kaheksale riigile, et ta peab võimalikuks nende kindlaksmääramist koostööd mittetegeva kolmanda riigina vastavalt nõukogu määrusele (EÜ) nr 1005/2008, millega luuakse ühenduse süsteem ETR-kalapüügi vältimiseks, ärahoidmiseks ja lõpetamiseks. (4) Komisjon lisas 15. novembri 2012. aasta otsusesse sellise kindlaksmääramise aluseks olevad olulised faktid ja kaalutlused. (5) Komisjon teatas 15. novembril 2012 neile kaheksale riigile eraldi kirjades, et peab võimalikuks nende riikide kindlaksmääramist koostööd mittetegeva kolmanda riigina. (6) Neis kirjades märkis komisjon, et selleks, et neid riike ei määrataks kindlaks koostööd mittetegeva kolmanda riigina ja neid ei soovitataks kanda selliste riikide nimekirja vastavalt ETR-kalapüügi määruse artiklitele 31 ja 33, kutsutakse neid üles koostama tihedas koostöös komisjoniga tegevuskava komisjoni 15. novembri 2012. aasta otsuses esitatud puudujääkide kõrvaldamiseks. (7) Komisjon kutsus kaheksat asjaomast riiki üles 1) võtma kõik vajalikud meetmed komisjoni soovitatud tegevuskavas sisalduvate meetmete rakendamiseks; 2) hindama komisjoni soovitatud tegevuskavas sisalduvate meetmete rakendamist; 3) saatma komisjonile iga kuue kuu järel üksikasjalikud aruanded, milles on hinnatud kõigi meetmete rakendamist muu hulgas selle poolest, kui tõhusalt nad aitavad igaüks eraldi ja/või kõik koos tagada kõigile nõuetele vastava kalanduskontrollisüsteemi. (8) Asjaomasele kaheksale riigile anti võimalus vastata komisjoni 15. novembri 2012. aasta otsuses sõnaselgelt väljendatud küsimustele ja muule asjakohasele teabele ning esitada tõendid, et lükata ümber kõnealuses otsuses esitatud faktid või neid täiendada või võtta vajaduse korral vastu tegevuskava olukorra heastamiseks ja vastavad meetmed. Neile kaheksale riigile tagati õigus küsida ja esitada lisateavet. (9) Komisjoni alustas 15. novembril 2012 asjaomase kaheksa riigiga dialoogi ja märkis, et tema arvates piisab põhimõtteliselt kuuekuusest ajavahemikust kõnealuses küsimuses kokkuleppele jõudmiseks. (10) Komisjon jätkas kogu tema arvates vajaliku teabe kogumist ja kontrollimist. Komisjoni 15. novembri 2012. aasta otsuse tulemusel kõnealuselt kaheksalt riigilt saadud suulisi ja kirjalikke märkusi kaaluti ja võeti arvesse. Neid kaheksat riiki hoiti komisjoni kaalutlustega suuliselt või kirjalikult kursis. (11) Komisjoni (kuupäeva) 2013. aasta otsusega määrati Belize, Kambodža Kuningriik ja Guinea Vabariigi kindlaks ETR-kalapüügi vastases võitluses koostööd mittetegevate kolmandate riikidena. Otsuses on esitatud põhjused, mille tõttu komisjon leiab kooskõlas ETR-kalapüügi määruse artikliga 31, et need kolm riiki ei täida lipu-, sadama-, turu- või rannikuäärse riigina neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks. (12) Nõukogu rakendusotsus, millega kantakse Belize, Kambodža Kuningriik ja Guinea Vabariik ETR-kalapüügi vastases võitluses koostööd mittetegevate kolmandate riikide nimekirja, on seega seotud ETR-kalapüügi määruse rakendamisega ning selles on lähtutud uurimisest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. See uurimine ja dialoog, sh toimunud kirjavahetus ja kohtumised, ning komisjoni 15. novembri 2012. aasta otsus ja komisjoni otsus XX XXXX on käesoleva otsuse alus ja lahutamatu osa. Käesolev rakendusotsus, millega kantakse Belize, Kambodža Kuningriik ja Guinea Vabariik ETR-kalapüügi vastases võitluses koostööd mittetegevate kolmandate riikide nimekirja, peaks kaasa tooma ETR-kalapüügi määruse artiklis 38 sätestatud tagajärjed. (13) ETR-kalapüügi määruse artikli 34 lõike 1 kohaselt teeb nõukogu komisjoni ettepaneku põhjal kvalifitseeritud häälteenamusega otsuse kustutada kolmas riik koostööd mittetegevate kolmandate riikide nimekirjast, kui asjaomane kolmas riik tõendab, et tema nimekirja kandmise tinginud olukord on lahendatud. Nimekirjast kustutamise otsuse tegemisel võetakse arvesse ka seda, kas asjaomased kindlaksmääratud kolmandad riigid on võtnud konkreetseid meetmeid, millega suudetakse saavutada olukorra püsiv paranemine. 2. BELIZE’I SUHTES KOHALDATAV MENETLUS (14) Komisjon teatas ETR-kalapüügi määruse artikli 32 kohaselt Belize'ile 15. novembri 2012 otsusega,[3] et peab võimalikuks Belize'i kindlaksmääramist koostööd mittetegeva kolmanda riigina ning kutsus seda riiki üles kehtestama tihedas koostöös komisjoni talitustega tegevuskava komisjoni otsuses esitatud puudujääkide kõrvaldamiseks. Belize esitas 2012. aasta detsembrist 2013. aasta augustini oma seisukohad kirjalikult ja kohtus komisjoniga kõnealuse küsimuse arutamiseks. Komisjon esitas Belize'ile kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. Komisjoni 15. novembri 2012. aasta otsuse tulemusel Belize'ilt saadud suulisi ja kirjalikke märkusi kaaluti ja võeti arvesse ning riiki hoiti komisjoni kaalutlustega suuliselt või kirjalikult kursis. Komisjon leidis, et Belize ei ole komisjoni 15. novembri 2012. aasta otsuses kirjeldatud probleeme ja puudujääke piisavalt kõrvaldanud. Lisaks järeldas komisjon, et lisatud tegevuskavas soovitatud meetmeid ei ole täielikult rakendatud. 3. BELIZE’I KINDLAKSMÄÄRAMINE KOOSTÖÖD MITTETEGEVA KOLMANDA RIIGINA (15) Komisjon analüüsis 15. novembri 2012. aasta otsuses Belize'i ülesandeid ja hindas, kuidas see riik täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse ETR-kalapüügi määruse artikli 31 lõigetes 4–7 loetletud parameetreid. (16) Komisjon hindas ETR-kalapüügi määruse artikli 31 lõike 3 kohaselt ning võttes arvesse komisjoni 15. novembri 2012. aasta otsuses esitatud järeldusi, Belize'ilt selle kohta saadud asjakohast teavet, ette pandud tegevuskava ning olukorra heastamiseks võetud meetmeid, kuidas Belize täidab oma rahvusvahelisi lipu-, sadama-, rannikuäärse või tururiigi kohustusi. (17) Peamised puudujäägid, mille komisjon väljapakutud tegevuskavas kindlaks oli määranud, olid seotud mitme puudusega rahvusvahelisest õigusest tulenevate kohustuste täitmisel, eelkõige piisava õigusraamistiku vastuvõtmisega ning piisava ja tõhusa seire- ja kontrollisüsteemi, heidutava karistussüsteemi ja püügisertifitseerimissüsteemi nõuetekohase rakendamise puudumisega. Kindlakstehtud puudused on üldisemalt seotud rahvusvaheliste kohustuste, sh piirkondlike kalavarude majandamise organisatsioonide soovituste ja resolutsioonide ning rahvusvahelise õiguse kohaste laeva registreerimise tingimuste täitmisega. Samuti leiti, et ei järgita asjakohaste organite, nagu ÜRO ETR-kalapüügi vastase rahvusvahelise tegevuskava soovitusi ja resolutsioone. Mittesiduvate soovituste ja resolutsioonide järgimata jätmist on siiski arvesse võetud vaid toetavate tõenditena ja see ei ole koostööd mittetegeva riigina kindlaksmääramise alus. (18) Komisjon määras (kuupäeva) 2013. aasta rakendusotsusega kindlaks Belize'i riigina, keda käsitatakse koostööd mittetegeva kolmanda riigina vastavalt nõukogu määrusele (EÜ) nr 1005/2008, millega luuakse ühenduse süsteem ETR-kalapüügi vältimiseks, ärahoidmiseks ja lõpetamiseks. (19) Belize'is kui arenguriigis esineda võivate piirangute kohta on märgitud, et Belize'i arengutase ei piira selle riigi kalanduse arengut ega üldist tulemuslikkust. (20) Eespool nimetatud otsuseid ning Belize'i ja komisjoni dialoogi ja selle tulemusi arvesse võttes võib järeldada, et Belize'i poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 91, 94, 117 ja 118, ÜRO 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkulepe artiklite 18, 19 ja 20 ning ÜRO Toidu- ja Põllumajandusorganisatsiooni meetmete järgimise kokkuleppe II artikli lõike 8 sätete täitmiseks. (21) Seetõttu ei ole Belize lipuriigina täitnud rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks ning ta tuleks kanda liidu nimekirja koostööd mittetegevatest kolmandatest riikidest. 4. KAMBODŽA KUNINGRIIGIGA SEOTUD MENETLUS (22) Komisjon teatas ETR-kalapüügi määruse artikli 32 kohaselt Kambodža Kuningriigile (edaspidi „Kambodža”) 15. novembri 2012 otsusega,[4] et peab võimalikuks Kambodža kindlaksmääramist koostööd mittetegeva kolmanda riigina ning kutsus seda riiki üles kehtestama tihedas koostöös komisjoni talitustega tegevuskava komisjoni otsuses esitatud puudujääkide kõrvaldamiseks. Kambodža esitas 2012. aasta detsembrist 2013. aasta juunini oma seisukohad kirjalikult ja kohtus komisjoniga kõnealuse küsimuse arutamiseks. Komisjon esitas Kambodžale kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. Komisjoni 15. novembri 2012. aasta otsuse tulemusel Kambodžalt saadud suulisi ja kirjalikke märkusi kaaluti ja võeti arvesse ning riiki hoiti komisjoni kaalutlustega suuliselt või kirjalikult kursis. Komisjon leidis, et Kambodža ei ole komisjoni 15. novembri 2012. aasta otsuses kirjeldatud probleeme ja puudujääke piisavalt kõrvaldanud. Lisaks järeldas komisjon, et lisatud tegevuskavas soovitatud meetmeid ei ole täielikult rakendatud. 5. KAMBODŽA KINDLAKSMÄÄRAMINE KOOSTÖÖD MITTETEGEVA KOLMANDA RIIGINA (23) Komisjon analüüsis 15. novembri 2012. aasta otsuses Kambodža ülesandeid ja hindas, kuidas see riik täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse ETR-kalapüügi määruse artikli 31 lõigetes 4–7 loetletud parameetreid. (24) Komisjon hindas ETR-kalapüügi määruse artikli 31 lõike 3 kohaselt ning võttes arvesse komisjoni 15. novembri 2012. aasta otsuses esitatud järeldusi ja ette pandud tegevuskava, mida on täiendatud Kambodžalt saadud asjakohase teabega, kuidas Kambodža täidab oma rahvusvahelisi lipu-, sadama-, rannikuäärse või tururiigi kohustusi. (25) Peamised puudujäägid, mille komisjon väljapakutud tegevuskavas kindlaks oli määranud, olid seotud rahvusvahelisest õigusest tulenevate kohustuste puuduliku täitmisega, eelkõige piisava õigusraamistiku vastuvõtmisega, piisava ja tõhusa seirega, kontrollisüsteemiga ja heidutava karistussüsteemiga. Kindlakstehtud puudused on üldisemalt seotud rahvusvaheliste kohustuste ja rahvusvahelise õiguse kohaste laeva registreerimise tingimuste täitmisega. Samuti leiti, et ei järgita asjakohaste organite, nagu ÜRO ETR-kalapüügi vastase rahvusvahelise tegevuskava soovitusi ja resolutsioone. Mittesiduvate soovituste ja resolutsioonide järgimata jätmist on siiski arvesse võetud vaid toetavate tõenditena ja see ei ole koostööd mittetegeva riigina kindlaksmääramise alus. (26) Komisjon määras (kuupäeva) 2013. aasta rakendusotsusega kindlaks Kambodža riigina, keda käsitatakse koostööd mittetegeva kolmanda riigina vastavalt nõukogu määrusele (EÜ) nr 1005/2008, millega luuakse ühenduse süsteem ETR-kalapüügi vältimiseks, ärahoidmiseks ja lõpetamiseks. (27) Kambodžas kui arenguriigis esineda võivate piirangute kohta on märgitud, et Kambodža arengutase ei piira selle riigi kalanduse arengut ega üldist tulemuslikkust. (28) Kambodža poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 91 ja 94 sätete täitmiseks. Tuletatakse meelde, et ei oma tähtsust, kas Kambodža on ÜRO mereõiguse konventsiooni ratifitseerinud, sest kõnealuse konventsiooni sätted avamerel navigeerimise kohta (konventsiooni artiklid 86–115) on tunnustatud rahvusvahelise tavaõigusena. Nendes sätetes on kodifitseeritud rahvusvahelise tavaõiguse olemasolevad eeskirjad ning neis on peaaegu sõna-sõnalt üle võetud avamere konventsiooni ning territoriaalmere ja külgvööndi konventsiooni sõnastus, mille Kambodža on vastavalt ratifitseerinud ja millega ta on liitunud. (29) Eespool nimetatud otsuseid ning Kambodža ja komisjoni dialoogi ja selle tulemusi arvesse võttes võib järeldada, et Kambodža poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 91 ja 94 sätete täitmiseks. (30) Seetõttu ei ole Kambodža lipuriigina täitnud rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks ning ta tuleks kanda liidu nimekirja koostööd mittetegevatest kolmandatest riikidest. 6. GUINEA VABARIIGIGA SEOTUD MENETLUS (31) Komisjon teatas ETR-kalapüügi määruse artikli 32 kohaselt Guinea Vabariigile (edaspidi „Guinea”) 15. novembri 2012 otsusega,[5] et peab võimalikuks Guinea kindlaksmääramist koostööd mittetegeva kolmanda riigina ning kutsus seda riiki üles kehtestama tihedas koostöös komisjoni talitustega tegevuskava komisjoni otsuses esitatud puudujääkide kõrvaldamiseks. Guinea esitas 2012. aasta detsembrist 2013. aasta juulini oma seisukohad kirjalikult ja kohtus komisjoniga kõnealuse küsimuse arutamiseks. Komisjon esitas Guineale kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. Komisjoni 15. novembri 2012. aasta otsuse tulemusel Guinealt saadud suulisi ja kirjalikke märkusi kaaluti ja võeti arvesse ning riiki hoiti komisjoni kaalutlustega suuliselt või kirjalikult kursis. Komisjon leidis, et Guinea ei ole komisjoni 15. novembri 2012. aasta otsuses kirjeldatud probleeme ja puudujääke piisavalt kõrvaldanud. Lisaks järeldas komisjon, et lisatud tegevuskavas soovitatud meetmeid ei ole täielikult rakendatud. 7. GUINEA KINDLAKSMÄÄRAMINE KOOSTÖÖD MITTETEGEVA KOLMANDA RIIGINA (32) Komisjon analüüsis 15. novembri 2012. aasta otsuses Guinea ülesandeid ja hindas, kuidas see riik täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse ETR-kalapüügi määruse artikli 31 lõigetes 4–7 loetletud parameetreid. (33) Komisjon hindas ETR-kalapüügi määruse artikli 31 lõike 3 kohaselt ning võttes arvesse komisjoni 15. novembri 2012. aasta otsuses esitatud järeldusi, Guinealt selle kohta saadud asjakohast teavet, ette pandud tegevuskava ning olukorra heastamiseks võetud meetmeteid, kuidas Guinea täidab oma rahvusvahelisi lipu-, sadama-, rannikuäärse või tururiigi kohustusi. (34) Peamised puudujäägid, mille komisjon väljapakutud tegevuskavas kindlaks oli määranud, olid seotud veel tegemata reformidega, et tagada riigi kalalaevastiku piisav ja tõhus järelevalve, riigi kalandusalaste õigus- ja haldusnormide tulemuslik rakendamine, eeskirjade täitmise tagamine avastatud ETR-kalapüügitegevuse eest vastutusele võtmise ja karistamise kaudu, kontrolli- ja järelevalvemeetodite tõhustamine, heidutav karistussüsteem ning kalanduspoliitika, mis on kooskõlas kontrolli- ja järelevalvega seotud haldussuutlikkusega. Kindlakstehtud puudused on üldisemalt seotud rahvusvaheliste kohustuste, sh piirkondlike kalavarude majandamise organisatsioonide soovituste ja resolutsioonide ning rahvusvahelise õiguse kohaste laeva registreerimise tingimuste täitmisega. Samuti leiti, et ei järgita asjakohaste organite, nagu ÜRO ETR-kalapüügi vastase rahvusvahelise tegevuskava soovitusi ja resolutsioone. Mittesiduvate soovituste ja resolutsioonide järgimata jätmist on siiski arvesse võetud vaid toetavate tõenditena ja see ei ole koostööd mittetegeva riigina kindlaksmääramise alus. (35) Komisjon määras (kuupäeva) 2013. aasta rakendusotsusega kindlaks Guinea riigina, keda käsitatakse koostööd mittetegeva kolmanda riigina vastavalt nõukogu määrusele (EÜ) nr 1005/2008, millega luuakse ühenduse süsteem ETR-kalapüügi vältimiseks, ärahoidmiseks ja lõpetamiseks. (36) Guineas kui arenguriigis esineda võivate piirangute kohta on märgitud, et Guinea arengutase võib piirata selle riigi kalanduse arengut. Guineas väljaselgitatud puudujääkide laadi, ELi ja liikmesriikide antud abi ja olukorra heastamiseks võetud meetmeid arvesse võttes ei põhjenda kõnealuse riigi arengutase siiski Guinea üldist tulemuslikkust lipuriigina või rannikuäärse riigina kalanduse valdkonnas ning tema tegevuse ebapiisavust ETR-kalapüügi vältimiseks, ärahoidmiseks ja lõpetamiseks. (37) Eespool nimetatud otsuseid ning Guinea ja komisjoni dialoogi ja selle tulemusi arvesse võttes võib järeldada, et Guinea poolt rannikuäärse ja lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 61, 62, 94, 117 ja 118 ning ÜRO 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkulepe artiklite 18, 19 ja 20 sätete täitmiseks. (38) Seetõttu ei ole Guinea rannikuäärse ja lipuriigina täitnud rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks ning ta tuleks kanda liidu nimekirja koostööd mittetegevatest kolmandatest riikidest. 8. KOOSTÖÖD MITTETEGEVATE KOLMANDATE RIIKIDE NIMEKIRJA KEHTESTAMINE (39) Eespool Belize'i, Kambodža ja Guinea kohta tehtud järeldusi arvesse võttes tuleks need riigid kanda koostööd mittetegevate kolmandate riikide loetellu, mis kehtestatakse kooskõlas ETR-kalapüügi määruse artikliga 33. (40) Belize'i, Kambodža ja Guinea suhtes võetavad meetmed on loetletud ETR-kalapüügi määruse artiklis 38. Impordikeeld hõlmab kõiki artikli 2 lõikes 8 määratletud kalavarusid ja -liike, sest koostööd mittetegeva kolmanda riigina kindlaksmääramise põhjus ei ole see, et puuduvad teatavat varu või liiki mõjutava ETR-kalapüügiga seotud asjakohased meetmed. ETR-kalapüügi määruse artikli 2 lõikes 11 esitatud määratluse kohaselt tähendab import kalandustoodete toomist liidu territooriumile, sealhulgas ümberlaadimiseks liidu territooriumil olevates sadamates. (41) Märgitakse, et muu hulgas kahandab ETR-kalapüük kalavarusid, hävitab mereelupaiku, õõnestab mereressursside kaitset ja säästvat kasutamist, moondab konkurentsi, ohustab toiduga kindlustatust, asetab ausad kalurid ebaõiglasesse olukorda ja nõrgendab rannikuasumeid. ETR-kalapüügiga seotud probleemide ulatust arvestades peab liit vajalikuks võtta kiiresti meetmeid Belize'i, Kambodža ja Guinea kui koostööd mittetegevate kolmandate riikide suhtes. Eelnevat arvestades peaks käesolev otsus jõustuma järgmisel päeval pärast selle avaldamist Euroopa Liidu Teatajas. (42) Kui Belize, Kambodža ja Guinea tõendavad, et nende nimekirja kandmise tinginud olukord on lahendatud, teeb nõukogu komisjoni ettepaneku põhjal kvalifitseeritud häälteenamusega otsuse kustutada kolmas riik koostööd mittetegevate kolmandate riikide nimekirjast kooskõlas ETR-kalapüügi määruse artikli 34 lõikega 1. Nimekirjast kustutamise otsuse tegemisel võetakse arvesse ka seda, kas Belize, Kambodža ja Guinea on võtnud konkreetseid meetmeid, millega suudetakse saavutada olukorra püsiv paranemine, ON TEINUD JÄRGMISE OTSUSE: Artikkel 1 Käesoleva otsuse lisas on esitatud liidu nimekiri koostööd mittetegevatest kolmandatest riikidest. Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas. Brüssel, Nõukogu nimel eesistuja LISA Ebaseadusliku, teatamata ja reguleerimata (ETR) kalapüügi vastases võitluses koostööd mittetegevate kolmandate riikide nimekiri Belize Kambodža Kuningriik Guinea Vabariik [1] ELT L 286, 29.10.2008, lk 1. [2] ELT L 286, 29.10.2008, lk 1. [3] 15. novembri 2012. aasta kiri Belize'i põllumajandus- ja kalandusministrile. [4] 15. novembri 2012. aasta kiri Kambodža Kuningriigi põllumajandus-, metsandus- ja kalandusministrile. [5] 15. novembri 2012. aasta kiri Guinea kalandus- ja vesiviljelusministrile.